Регламент (EО) № 1563/2006 на Съвета
от 5 октомври 2006 година
относно сключването на Споразумението за партньорство в сектора на рибарството между Европейската общност и Съюза Коморски острови
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, във връзка с член 300, параграф 2 и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент [1],
като има предвид, че:
(1) Чрез Регламент (ЕИО) № 1494/88 [2] Съветът е одобрил, от името на Европейската икономическа общност, споразумение с Федерална ислямска република Коморски острови за риболов край Коморските острови. Двете страни започнаха преговори за замяна на това споразумение, съгласно разпоредбите залегнали в него, с ново споразумение за партньорство в областта на рибарството.
(2) В резултат на тези преговори на 24 ноември 2004 г. беше парафирано ново споразумение.
(3) Споразумението за партньорство обезпечава засилването на икономическото, финансово, технологично и научно сътрудничество в сектора на рибарството с оглед гарантиране запазването и устойчивата експлоатация на ресурсите, а също и партньорството между предприятия, насочено към развитието на икономическите и дейности в сектора на рибарството и свързаните сектори, в техен общ интерес.
(4) Това споразумение следва да бъде одобрено.
(5) След влизането в сила на новото споразумение, Регламент (ЕИО) № 1494/88 ще стане недействителен и следователно следва да бъде отменен за по-голяма яснота,
ПРИЕ НАСТОЯЩИЯ РЕГЛАМЕНТ:
Член 1
Споразумението за партньорство в областта на рибарството между Европейската общност и Съюза Коморски острови се одобрява от името на Общността.
Текстът на споразумението е приложен към настоящия регламент.
Член 2
Председателят на Съвета е оправомощен да определи лицата, упълномощени да подпишат споразумението, за да обвържат Общността с него.
Член 3
Регламент (ЕИО) № 1494/88 се отменя.
Член 4
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 5 октомври 2006 година.